नेसपाले भन्यो- 'गण्डकीमा सांसद देवकोटालाई अन्य दलले ह्वीप लगाउन मिल्ने अवस्था होइन'
नेपाल समाजवादी पार्टीले गण्डकी प्रदेशमा पार्टीका सांसद फणिन्द्र देवकोटालाई अन्य दलले ह्वीप जारी गरी कारबाही गर्न मिल्ने अवस्था नभएको दाबी गरेको छ । 
काठमाडौँ — नेपाल समाजवादी पार्टीले गण्डकी प्रदेशमा पार्टीका सांसद फणिन्द्र देवकोटालाई अन्य दलले ह्वीप जारी गरी कारबाही गर्न मिल्ने अवस्था नभएको दाबी गरेको छ । गएको निर्वाचनमा नेकपा माओवादी केन्द्रसँग मात्रै नभइ नेपाली कांग्रेससहित दलहरुसँग सहकार्य गरेको, तर पार्टीले आफैँ उम्मेदवारी दिएर घोषणापत्रसहित मत मागेको, निर्वाचनपश्चात निर्वाचन आयोगले समेत नेपाल समाजवादी पार्टीको विजयी सांसद भनी प्रमाण पत्र र परिचय पत्र दिएको र आयोगमा भएको अभिलेखमा समेत नेपाल समाजवादी पार्टीका प्रदेश सभा सदस्य भनेर उल्लेख गरेको अवस्था रहेको दाबी गरेको छ । 'नेपाल समाजवादी पार्टीको निर्देशन र जनताले आम निर्वाचनमा दिएको जनादेश बमोजिम हाम्रो पार्टीका प्रदेश सभा सदस्य फणीन्द्र देवकोटाले विश्वासको मत दिनु भएको हो। यस अवस्थामा उहाँले दिनु भएको विश्वासको मतलाई आधार बनाएर अन्य दलले ह्वीप जारी गरी कारबाही गर्न मिल्ने अवस्था होइन,' उक्त पार्टीका प्रवक्ता कृष्ण शर्माले विज्ञप्तिमार्फत् भनेका छन् । प्रवक्ता शर्माले गण्डकी प्रदेश सभामा नेसपाले संविधान र कानुनले दिएको अधिकार प्रयोग गरी विश्वासको मत दिएको भन्दै संविधानको मर्म, भावना र मौजूदा कानूनी व्यवस्था बमोजिम गरेको निर्णयलाई फ्लोर क्रस भनी गरिएको प्रचारबाजीबाट भ्रमित नहुन समेत अपिल गरेका छन् । नेसपाले चुनावी सहकार्यलाई नेपालको संविधान धारा १७ को उपधारा (२) खण्ड (ग) र राजनैतिक दलसम्बधी ऐन २०७३ को दफा ४९ ले दिएको अधिकार बमोजिम भएको सहकार्य भनेको छ । 